પંજાબમાં ગુજરાતવાળી: સીએમનું રાજીનામું
નવી દિલ્હી: કૉંગ્રેસના વરિષ્ઠ નેતા અમરિન્દરસિંહે શનિવારે પંજાબના મુખ્ય પ્રધાનપદેથી રાજીનામું આપી દીધું હતું.
પ્રધાનમંડળના તેમના સાથી પ્રધાનો સાથે તેમણે રાજીનામું આપ્યું હતું. રાજ્યપાલે અમરિન્દરસિંહનું રાજીનામું મંજૂર કર્યું હતું.
આ સાથે જ પંજાબમાં સત્તા માટેની લડાઈનો અંત આવ્યો હતો. અંદાજે ચાર મહિના બાદ પંજાબમાં આવનારી વિધાનસભાની ચૂંટણી અગાઉ સત્તા માટેની લડાઈએ રાજ્યના શાસક પક્ષમાં ઘ્રુવીકરણ કર્યું હતું.
પત્રકારોને આપેલી મુલાકાતમાં અમરિન્દરસિંહે કહ્યું હતું કે હું માનભંગ થયો હોવાની લાગણી અનુભવી રહ્યો છું.
શનિવારે સાંજે યોજાયેલી પક્ષની મહત્ત્વની બેઠકના ગણતરીના કલાકો અગાઉ જ અમરિન્દરસિંહે રાજીનામું આપી દીધું હતું.
વાત એમ છે કે પક્ષે ત્રીજી વખત ધારાસભ્યોને બોલાવ્યા હતા. આ બાબત પક્ષને મારામાં શંકા હોવાનું દર્શાવે છે એમ જણાવતાં અમરિન્દરસિંહે કહ્યું હતું કે હું માનભંગ થયો હોવાની લાગણી અનુભવી રહ્યો છું.
મેં રાજીનામું આપી દીધું છે અને હવે પક્ષને જેનામાં વિશ્ર્વાસ હોય તેને મુખ્ય પ્રધાન બનાવી શકે છે.
ભાવિ પગલાં અંગે પૂછવામાં આવેલા પ્રશ્ર્નનો ઉત્તર આપતાં તેમણે કહ્યું હતું કે જ્યાં સુધી મારા ભાવિ રાજકારણનો સવાલ છે તો ત્યાં કાયમી વિકલ્પ છે અને સમય આવશે ત્યારે હું તેનો ઉપયોગ કરીશ.
હું કૉંગ્રેસમાં છું. હું મારા ટેકેદારો સાથે વાત કરીશ અને ત્યાર બાદ ભાવિ પગલાંઓ અંગે નિર્ણય લઈશ, એમ તેમણે કહ્યું હતું.
શનિવારે સવારે જ મેં હોદ્દા પરથી રાજીનામું આપવાનો નિર્ણય લઈ લીધો હતો એમ જણાવતાં અમરિન્દરસિંહે કહ્યું હતું કે કૉંગ્રેસનાં અધ્યક્ષા સોનિયા ગાંધી સાથે મેં વાત કરી હતી અને રાજીનામાનાં નિર્ણય અંગે તેમને માહિતગાર કર્યાં હતાં.
ગવર્નર બનવારીલાલ પુરોહિતને રાજીનામું આપ્યું ત્યારે પત્ની અને સાંસદ પ્રેણીત કૌર, પુત્ર રનિન્દરસિંહ અમરિન્દરસિંહની સાથે હતા. (એજન્સી)
સોનિયા નવા સીએમ નક્કી કરશે
નવી દિલ્હી: કૉંગ્રેસના વિધાનસભ્યોએ પંજાબના મુખ્ય પ્રધાન અને કૉંગ્રેસ લેજિસ્લેટિવ પાર્ટી (સીએલપી)ના નવા નેતા નક્કી કરવાની સત્તા કૉંગ્રેસનાં અધ્યક્ષા સોનિયા ગાંધીને આપી હતી, એમ અજય માકને શનિવારે કહ્યું હતું. પંજાબમાં અમરિન્દરસિંહે આપેલા યોગદાનની પ્રશંસા કરતા ઠરાવને સીએલપીની બેઠકમાં સર્વાનુમતીથી મંજૂરી આપવામાં આવી હતી.
દરમિયાન, રાજીનામું આપનારા મુખ્ય પ્રધાન અમરિન્દરસિંહે જણાવ્યું હતું કે નવજોતસિંહ સિદ્ધુને પાકિસ્તાનના નેતાઓ સાથે સંબંધ હોવાથી તેને પંજાબનો મુખ્ય પ્રધાન બનાવવો ન જોઈએ. તેને જો મુખ્ય પ્રધાન બનાવાય તો રાષ્ટ્રીય સલામતી સામે જોખમ બની શકે છે. (એજન્સી) ઉ